CELEX: 52011XG0308(01)
Language: lt
Date: 2011-03-08
Title: Tarybos išvados „Investavimas į ateities sveikatos sektoriaus darbuotojus – Inovacijų ir bendradarbiavimo galimybės“

8.3.2011   
            
            
               LT
            
            
               Europos Sąjungos oficialusis leidinys
            
            
               C 74/2
            
         Tarybos išvados „Investavimas į ateities sveikatos sektoriaus darbuotojus – Inovacijų ir bendradarbiavimo galimybės“
   2011/C 74/02
   EUROPOS SĄJUNGOS TARYBA
   
               1.
            
            
               PRIMENA, kad Sutarties dėl Europos Sąjungos veikimo 168 straipsnyje nustatyta, kad Sąjunga, savo veikla papildydama valstybių narių politiką, siekia gerinti visuomenės sveikatą; ji taip pat skatina valstybių narių bendradarbiavimą visuomenės sveikatos srityje ir prireikus remia jų veiksmus bei visiškai pripažįsta valstybių narių atsakomybę už jų sveikatos paslaugų ir sveikatos priežiūros organizavimą bei teikimą;
            
         
               2.
            
            
               PRIMENA, kad pagal Sutarties dėl Europos Sąjungos veikimo 168 straipsnį valstybės narės, palaikydamos ryšį su Komisija, turi savitarpiškai koordinuoti politikos kryptis ir programas;
            
         
               3.
            
            
               PRIMENA 2006 m. birželio 2 d. Tarybos išvadas dėl Europos Sąjungos sveikatos sistemų bendrų vertybių ir principų, kuriose, be kita ko, nurodyta, kad reikia užtikrinti galimybę naudotis kokybiška, saugia ir patikimais duomenimis grindžiama priežiūra užtikrinti jos teikimą;
            
         
               4.
            
            
               PRIMENA 2008 m. gruodžio 10 d. Komisijos žaliąją knygą dėl Europos sveikatos priežiūros darbuotojų ir 2009 m. gruodžio 15 d. atvirųjų konsultacijų dėl žaliosios knygos dėl Europos sveikatos priežiūros darbuotojų ataskaitą, kuriose nurodyta neatidėliotino sprendimo reikalaujanti problema, susijusi su esamu ir būsimu sveikatos sektoriaus darbuotojų, ypač gydytojų-specialistų ir slaugytojų, stygiumi;
            
         
               5.
            
            
               PRIMENA 2010 m. kovo 3 d. Komisijos komunikatą „2020 m. Europa – Pažangaus, tvaraus ir integracinio augimo strategija“, kurioje pasiūlytos septynios pavyzdinės iniciatyvos, įskaitant „Naujų įgūdžių ir darbo vietų kūrimo darbotvarkę“, kuria siekiama sukurti sąlygas darbo rinkoms modernizuoti, kad būtų didinamas užimtumo lygis ir užtikrintas mūsų socialinių modelių tvarumas, ir iniciatyvą „Judus jaunimas“;
            
         
               6.
            
            
               PRIMENA 2010 m. gegužės 21 d. Pasaulinėje sveikatos asamblėjoje priimtą PSO visuotinį geros praktikos kodeksą, kuriame pateikiami etikos principai, kuriais valstybės narės turėtų vadovautis įdarbindamos sveikatos sektoriaus darbuotojus;
            
         
               7.
            
            
               PALANKIAI vertina ministrų konferenciją „Investavimas į Europos ateities sveikatos sektoriaus darbuotojus. Inovacijų ir bendradarbiavimo galimybės“, surengtą 2010 m. rugsėjo 9–10 d. La Hulpe (Belgija), kurioje buvo pabrėžta, kad reikia plėtoti atitinkamas iniciatyvas, skirtas investuoti į pakankamą skaičių motyvuotų ir gerus gebėjimus turinčių sveikatos priežiūros specialistų, siekiant užtikrinti sveikatos apsaugos sistemų gyvybingumą ir galimybes jomis naudotis;
            
         
               8.
            
            
               PABRĖŽIA, kad dėl augančio pagrindinių ir chroniškų ligų skaičiaus, gyventojų ir sveikatos sektoriaus darbuotojų senėjimo, besikeičiančių pacientų ir sveikatos priežiūros sistemų poreikių, didėjančio pacientų ir sveikatos priežiūros specialistų judumo, mokslo pažangos ir naujų technologijų atsiradimo visos valstybės narės susiduria su dideliais uždaviniais, ir dėl šių procesų reikia novatoriškų būdų ateityje sprendžiant su sveikatos sektoriaus darbuotojais susijusius klausimus;
            
         
               9.
            
            
               PRIPAŽĮSTA valstybių narių tarpusavio priklausomybę sveikatos priežiūros sektoriaus srities žmogiškųjų išteklių politikos srityje, ypač susijusią su sveikatos priežiūros specialistų judumu;
            
         
               10.
            
            
               PRAŠO valstybių narių:
               
                           —
                        
                        
                           intensyvinti bendradarbiavimą ir keitimąsi gera praktika, įskaitant kokybiškų ir palyginamų duomenų rinkimo sritį, siekiant geriau remti į ateitį orientuotos valstybių narių sveikatos sektoriaus darbuotojų politikos plėtojimą, prisidedant prie lygių galimybių visiems asmenims naudotis priežiūros paslaugomis užtikrinimo, ypatingą dėmesį skiriant sveikatos sektoriaus darbuotojų būsimų poreikių prognozavimui ir efektyviam sveikatos sektoriaus darbuotojų planavimui visoje Europos Sąjungoje;
                        
                     
                           —
                        
                        
                           didinti informuotumą apie patrauklios darbo aplinkos, darbo sąlygų ir profesinio tobulėjimo galimybių svarbą motyvuojant sveikatos sektoriaus darbuotojus ir užtikrinant jų teikiamos priežiūros kokybę bei saugą;
                        
                     
                           —
                        
                        
                           skatinti sveikatos sektoriaus darbuotojų mokymą ir švietimą, siekiant toliau propaguoti priežiūros kokybę bei saugą, ir nagrinėti, kaip geriausiai pasinaudoti ES priemonėmis šiai sričiai finansuoti, nepažeidžiant būsimos finansinės programos;
                        
                     
                           —
                        
                        
                           laikytis PSO tarptautinio įdarbinimo geros praktikos kodekso;
                        
                     
         
               11.
            
            
               PRAŠO valstybių narių ir Komisijos:
               
                           —
                        
                        
                           parengti veiksmų planą, kuriame būtų pateiktos galimybės remti valstybių narių sveikatos sektoriaus darbuotojų politikos plėtojimą, pripažįstant valstybių narių kompetenciją, visų pirma kompetencijų profilių įvertinimo, planavimo metodikų tobulinimo atsižvelgiant į nustatytus sveikatos poreikius, nuolatinio profesinio tobulėjimo ir darbuotojų įdarbinimo bei išlaikymo srityse, taip pat galimybės vidutinės trukmės ir ilguoju laikotarpiu visoje ES spręsti svarbiausius su sveikatos sektoriaus darbuotojais susijusius klausimus;
                        
                     
                           —
                        
                        
                           į šio veiksmų plano rengimą įtraukti pacientų atstovus ir sveikatos priežiūros specialistus, taip pat kitus atitinkamus sveikatos priežiūros sektoriaus suinteresuotuosius subjektus;
                        
                     
                           —
                        
                        
                           rengiant šį veiksmų planą atsižvelgti į galimą kitų sričių, ypač švietimo, darbo rinkos, socialinių reikalų ir vidaus rinkos politikos, reikšmę;
                        
                     
         
               12.
            
            
               PRAŠO Komisijos:
               
                           —
                        
                        
                           skatinti valstybių narių bendradarbiavimą ir prisidėti prie to, kad veiksmų planas būtų parengtas iki 2012 m.;
                        
                     
                           —
                        
                        
                           sveikatos sektoriaus darbuotojų mokymą ir švietimą priskirti prie prioritetinių sričių ir nagrinėti, kaip geriausiai pasinaudoti ES priemonėmis šiai sričiai finansuoti pagal strategijos „Europa 2020“ pavyzdines iniciatyvas „Naujų įgūdžių ir darbo vietų kūrimo darbotvarkė“ ir „Judus jaunimas“, nepažeidžiant būsimos finansinės programos;
                        
                     
                           —
                        
                        
                           užtikrinti, kad į sveikatos programos 2011 m. darbų planą būtų galima įtraukti bendruosius veiksmus, kuriais būtų grindžiamas valstybių narių bendradarbiavimas sveikatos sektoriaus darbuotojų poreikių prognozavimo ir sveikatos sektoriaus personalo planavimo srityse, glaudžiai bendradarbiaujant su Eurostatu, OECD ir PSO.